Rapport mill-Kummissjoni dwar il-ħidma tal-kumitati matul is-sena 2003 [SEC(2004)1722] /* KUMM/2004/0860 finali */





Brussel 07.01.2005 KUMM(2004) 860 finali RAPPORT MILL-KUMMISSJONI dwar il-ħidma tal-kumitati matul is-sena 2003[SEC(2004)1722] 1. KUMMENTI ĠENERALI RIGWARD IS-SISTEMA TAL-KOMITOLOĠIJA Dan ir-rapport preżenti jkopri l-attivitajiet tal-kumitati tal-komitoloġija matul is-sena 2003. Isegwi l-istruttura bażika tar-rapport preċedenti li jkopri s-sena 2002. Fih introduzzjoni fit-Taqsima 1, deskrizzjoni orizzontali ta’ l-attivitajiet tal-kumitati fit-Taqsima 2 u Anness bi statistiċi dettaljati dwar il-kumitati tal-komitoloġija individwali, organizzati skond id-diversi dipartimenti tal-Kummissjoni.[1] Dan ir-rapport isostni t-trasparenza mtejba ta’ l-istatistiċi fl-Anness billi jelenka l-kumitati kollha individwali flimkien ma’ kummenti testwali fuq l-attivitajiet tagħhom. 1.1 In-natura legali u r-rwol tal-kumitati tal-komitoloġija L-għan tal-kumitati tal-komitoloġija huwa li jassistu lill-Kummissjoni fl-eżerċizzju tal-poteri ta’ implimentazzjoni mogħtija lilha mill-leġiżlatur, i.e. il-Kunsill u l-Parlament Ewropew. Il-kumitati tal-komitoloġija għandhom dawn it-tliet fatturi essenzjali in komuni. L-ewwelnett , inħolqu mill-leġiżlatur (il-Kunsill u l-Parlament Ewropew) skond il-proċeduri “leġiżlattivi” fis-seħħ fiż-żmien ta’ l-adozzjoni ta’ l-istrument bażiku li kienu stabbiliti taħtu, jiġifieri l-proċeduri ta’ kooperazzjoni jew konsultattivi u, wara t-Trattat ta’ Maastricht, il-proċedura ta’ kodeċiżjoni. Għaldaqstant, il-bażi legali tal-kumitati tal-komitoloġija hija miġbura fl-hekk imsejjaħ “strument bażiku”. It-tieni , l-istruttura u l-metodi tal-ħidma tagħhom huma standardizzati f’bosta aspetti. Rappreżentant tal-Kummissjoni jippresiedi kull kumitat, li jikkonsisti f’rappreżentanti ta’ l-Istati Membri; dawn huma l-uniċi “membri” tal-kumitati. Il-kumitati jintervjenu fil-qafas tal-proċeduri stipulati fl-istrument bażiku leġiżlattiv, skond id-deċiżjoni tal-Kunsill, dwar il-komitoloġija. L-Artikolu 9 tad-Deċiżjoni tal-Kunsill 1999/468/KE[2] jirrevoka d-Deċiżjoni l-antika dwar il-komitoloġija 87/373/KEE tat-13 ta’ Lulju 1987 (id-Deċiżjoni dwar il-Komitoloġija ta’ l-1987)[3]. Il-proċeduri ta’ l-1987 baqgħu temporanjament fis-seħħ sakemm saru l-emendi ta’ l-istrumenti bażiċi leġiżlattivi, skond il-proċeduri tal-komitoloġija skond id-Deċiżjoni 1999/468/KE. Dan intlaħaq jew permezz ta’ atti ta’ emenda individwali jew permezz ta’ “regolamenti ta’ allinjament” (ara t-Taqsima 1.2). It-tielet, il-kumitati jagħtu opinjonijiet fuq abbozz ta’ miżuri ta’ implimentazzjoni ppreżentati lilhom mill-Kummissjoni skond l-istrument leġiżlattiv bażiku u jintervjenu fil-qafas tal-proċedura konsultattiva, il-proċedura tat-tmexxija jew il-proċedura regolatorja ħasbu għal dak il-għan. Skond l-Artikolu 2 tad-Deċiżjoni tal-Kunsill 1999/468/KE, il-proċedura tat-tmexxija għandha tkun riservata għal miżuri ta’ tmexxija bħal ma huma dawk relatati ma’ l-applikazzjoni tal-politika komuni agrikola u tal-politika komuni tas-sajd jew ma’ l-implimentazzjoni ta’ programmi li għandhom implikazzjonijiet sostanzjali fuq il-baġit (Artikolu 2(a)). Il-proċedura regolatorja hija stipulata fil-każ ta’ miżuri li japplikaw b’mod ġenerali u maħsuba għall-applikazzjoni ta’ dispożizzjonijiet essenzjali ta’ strumenti bażiċi, inklużi miżuri li jikkonċernaw il-ħarsien tas-saħħa u s-sigurtà tal-bnedmin, ta’ l-annimali jew tal-pjanti u għall-aġġornament ta’ elementi “tekniċi” ta’ strument bażiku (Artikolu 2(b)). Il-proċedura konsultattiva hija applikata kulfejn titqies l-aktar xierqa. 1.2 L-istat ta’ l-implimentazzjoni tad-Deċiżjoni 1999/468/KE Fid-Dikjarazzjoni Nru 2 dwar l-implimentazzjoni tad-Deċiżjoni tal-Kunsill 1999/468/KE [4], il-Kunsill u l-Kummissjoni qablu li jadattaw, malajr kemm jista’ jkun, u skond il-proċeduri leġiżlattivi xierqa, id-dispożizzjonijiet li jirregolaw il-kumitati li jassistu lill-Kummissjoni fl-eżerċizzju tal-poteri tagħha ta’ implimentazzjoni taħt id-Deċiżjoni 87/373/KEE sabiex tagħmilhom skond id-dispożizzjonijiet ta’ l-Artikoli 3 sa 6 tad-Deċiżjoni 1999/468/KE. Mid-dħul fis-seħħ tad-Deċiżjoni 1999/468/KE, il-proċeduri tal-kumitat ta’ numru ta’ strumenti bażiċi kienu aġġornati każ b’każ. Sabiex l-aġġornament ikun sħiħ, fl-aħħar tas-sena 2001 il-Kummissjoni ppreżentat pakkett ta’ erba’ proposti (l-hekk imsejħa “ regolamenti ta’ allinjament”)[5], li jkopru aktar minn 300 strument bażiku li jistabbilixxu proċeduri ta’ implimentazzjoni. Il-Kunsill u l-Parlament adottaw ir-“ regolamenti ta’ allinjament” tul is-sena 2003[6] skond il-proċeduri leġiżlattivi rilevanti (il-proċedura ta’ approvazzjoni, il-proċedura ta’ kodeċiżjoni u l-proċedura ta’ konsultazzjoni b’maġġoranza kwalifikata u b’unanimità). Ta’ min jinnota li l-atti ta’ allinjament ma jaffettwawx id-dispożizzjonijiet sostantivi ta’ l-atti leġiżlattivi, u lanqas ma jaffettwaw il-proċeduri ta’ salvagwardja jew l-identità tal-kumitati pprovduti fl-atti bażiċi legali. Bħala element ġdid importanti, l-Artikolu 7 tad-Deċiżjoni 1999/468/KE, u d-dikjarazzjonijiet tal-Kunsill u tal-Kummissjoni dwar dik id-disposizzjoni (jiġifieri d-dikjarazzjonijiet Nru 4 u 5), daħħlu miżuri maħsuba sabiex itejbu t-trasparenza tal-ħidma tal-kumitati tal-komitoloġija. F’dan ir-rigward, il-pubblikazzjoni ta’ dan ir- rapport annwali dwar il-ħidma tal-kumitati, kif previst fl-Artikolu 7(4), hija fiha nnifisha kontribuzzjoni sinjifikanti li titfa’ dawl fuq l-attivitjiet tal-Kummissjoni f’termini ta’ l-eżerċizzju tal-poteri ta’ l-implimentazzjoni. B’ħarsien ta’ l-Artikolu 7(4), il-Kummissjoni ppubblikat ukoll lista tal-kumitati kollha li jgħinuha teżerċita dawn il-poteri ta’ implimentazzjoni.[7] Inventarju tal-kumitati eżistenti, li huwa aġġornat kontinwament, jista’ jkun ikkonsultat fir- reġistru (ara hawn taħt) u fir-rapporti annwali. Fil-31 ta’ Jannar 2001, b’ħarsien ta’ l-Artikolu 7(1), il-Kummissjoni adottat ir- regoli ta’ proċedura standard[8] li fuqhom ifasslu r-regoli ta’ proċedura tagħhom il-kumitati eżistenti jew dawk imwaqqfa dan l-aħħar. Il-Kummissjoni għandha l-ħsieb tadotta verżjoni aġġornata tar-regoli ta’ proċedura standard, prinċipalment sabiex iġġibhom skond ir-regoli l-ġodda dwar l-aċċess għad-dokumenti (ara hawn taħt). Sa l-aħħar tas-sena 2003, 94 mit-total ta’ 263 kumitati adottaw regoli interni ta’ proċedura bbażati fuq it-test standard fis-seħħ. Finalment, l-Artikolu 7(5) tad-Deċiżjoni 1999/468/KE jipprovdi illi l-Kummissjoni għandha tippubblika reġistru li jagħti r- referenzi tad-dokumenti kollha mibgħuta lill-Parlament Ewropew taħt il-proċeduri tal-komitoloġija. Dan ir-reġistru ilu jopera minn Diċembru 2003.[9] Skond id-dikjarazzjoni tagħha (Nru 5) fuq id-Deċiżjoni tal-Kunsill 1999/468/KE, il-Kummissjoni żiedet repositorju fir-reġistru bħala miżura oħra ta’ trasparenza, sabiex ħafna dokumenti komunikati lill-Parlament Ewropew saru aċċessibbli direttament mill-pubbliku skond ir-Regolament (KE) Nru 1049/2001 tal-Parlament u tal-Kunsill rigward l-aċċess pubbliku għad-dokumenti ta’ l-istituzzjonijiet [10] li daħal fis-seħħ fit-3 ta’ Diċembru 2001. Ir-repositorju fih aġendi, rekords sommarji u riżultati ta’ votazzjonijiet tal-laqgħat tal-kumitati u xogħol; abbozzi ta’ miżuri ta’ implimentazzjoni għadhom ma ġewx ippubblikati provviżorjament. 1.3 Id-dritt tal-Parlament Ewropew għall-iskrutinju Il-Kummissjoni hija obbligata tinforma lill-Parlament Ewropew dwar ix-xogħol tal-kumitati u tibgħatlu l-abbozzi kollha tal-miżuri ta’ implimentazzjoni skond strument bażiku adottat taħt l-Artikolu 251 tat-Trattat (kodeċiżjoni), sabiex il-Parlament Ewropew ikun jista’ jeżerċita d-dritt tiegħu għall-iskrutinju, li jinsab fl-Artikolu 8 tad-Deċiżjoni 1999/468/KE. Fi Frar ta’ l-2000, il-Parlament Ewropew u l-Kummissjoni kkonkludew Ftehim dwar proċeduri għall-implimentazzjoni tad-Deċiżjoni tal-Kunsill 1999/468/KE, maħsub speċifikament sabiex jirregola l-proċeduri għall-implimentazzjoni ta’ l-obbligazzjonijiet fi dmir il-Kummissjoni.[11] Il-ftehim jaħseb għat-trasmissjoni elettronika tad-dokumenti, biċċa xogħol li kienet implimentata ftit ftit matul is-sena 2001. Dokumenti minn diversi dipartimenti tal-Kummissjoni ikunu l-ewwel trasmessi lis-Segretarjat Ġenerali tal-Kummissjoni, u dan jibgħathom minnufih lil servizz ċentrali fil-Parlament Ewropew. Illum kważi d-dokumenti kollha huma trasmessi elettronikament. Minbarra f’emerġenzi, il-ftehim jistipula perijodu ta’ xahar mir-riċeviment ta’ abbozz ta’ miżura “definitiva” ta’ implimentazzjoni[12] taħt att legali adottat permezz ta’ kodeċiżjoni sabiex tippermetti lill-Parlament Ewropew, fejn jixraq, li jadotta riżoluzzjoni (f’sessjoni plenarja), skond l-Artikolu 8 tad-Deċiżjoni tal-Kunsill 1999/468/KE, jekk jikkunsidra illi l-abbozz ta’ miżura ma jaqax taħt il-poteri ta’ implimentazzjoni miġbura fl-istrument bażiku.[13] Il-ftehim bilaterali ta’ Frar ta’ l-2000 kien implimentat permezz ta’ ftehim amministrattiv ieħor bejn is-Segretarjati Ġenerali tal-Parlament Ewropew u l-Kummissjoni, ta’ l-14 ta’ Diċembru 2001. Dan il-ftehim amministrattiv huwa maħsub biex jassigura trattament armonizzat mid-dipartimenti tal-Kummissjoni sabiex l-obbligazzjonijiet kollha tal-Kummissjoni taħt il-ftehim bilaterali ta’ Frar 2000 jintlaħqu kif jixraq. B’mod partikolari, dan jaħseb għal standards minimi fir-rigward tat-tipi tad-dokumenti u ta’ l-istruttura tagħhom. Ta’ min jinnota illi matul is-sena 2003 reġa’ ma kien hemm l-ebda każ irrappurtat fejn il-Parlament Ewropew ħass il-bżonn li jadotta riżoluzzjoni bbażata fuq l-Artikolu 8 tad-Deċiżjoni tal-Kunsill 1999/468/KE. 1.4 Referenzi lill-Kunsill L-ebda każ ta’ referenza lill-Kunsill ma kien irrappurtat fl-2003. Skond id-Deċiżjoni tal-Kunsill 1999/468/KE, abbozzi ta’ miżuri jridu jkunu riferiti lill-Kunsill meta l-Kummissjoni ma jirnexxieliex tikseb il-maġġoranza meħtieġa taħt il-proċedura regolatorja jew inkella tiffaċċja maġġoranza kwalifikata li topponi taħt il-proċedura tat-tmexxija . In-nuqqas ta’ referenzi (u fi snin preċedenti l-persentaġġi żgħar ta’ inqas minn 1% meta mqabbla man-numru totali ta’ strumenti adottati mill-Kummissjoni taħt il-proċedura tat-tmexxija jew taħt il-proċedura regolatorja) juri illi l-ħidma tal-kumitati taħt is-sistema kurrenti tirriżulta fi grad għoli ta’ kunsens u li l-proposti mir-rappreżentanti tal-Kummissjoni huma normalment approvati mill-kumitati. 1.5 Żviluppi aktar vasti F’Diċembru ta’ l-2002, il-Kummissjoni Ewropea ppreżentat proposta għal proċedura regolatorja riveduta[14] għal miżuri maħsuba sabiex jimplimentaw aktar l-aspetti essenzjali jew li jadattaw ċerti aspetti oħra ta’ atti bażiċi adottati taħt il-proċedura ta’ kodeċiżjoni (Artikolu 251 tat-Trattat). Din il-proċedura l-ġdida proposta tpoġġi lill-Parlament Ewropew u lill-Kunsill fuq l-istess livell fir-rigward tas-superviżjoni ta’ l-eżerċizzju tal-poteri ta’ implimentazzjoni tal-Kummissjoni. Fit-2 ta’ Settembru 2003, il-Parlament Ewropew approva b’mod ġenerali l-proposta tal-Kummissjoni,[15] waqt li ssuġġerixxa numru limitat ħafna ta’ emendi tekniċi. Fit-22 ta’ April 2004, il-Kummissjoni ħarġet proposta emendata[16] sabiex tinkludi l-biċċa l-kbira ta’ l-emenda tal-Parlament Ewropew, u sabiex tagħmel aktar ċara l-proċedura l-ġdida. Il-proposta emendata qiegħda preżentement taħt eżami fil-Kunsill. Il- Konvenzjoni dwar il-Futur ta’ l-Ewropa pproponiet lill-Konferenza Intergovernattiva (IGC) fl-abbozz tat-Trattat Kostituzzjonali tagħha sabiex ikunu riorganizzati l-poteri eżekuttivi tal-Kummissjoni.[17] L-abbozz tal-Konvenzjoni jintroduċi l-istrument ta’ regolamenti “delegati” li għandhom ikunu adottati mill-Kummissjoni sabiex tissupplimenta jew temenda ċerti elementi “li ma humiex essenzjali” tal-liġijiet Ewropej taħt il-kontroll tal-Parlament u tal-Kunsill, li jistgħu jirrevokaw id-delegazzjoni nnifisha jew joġġezzjonaw għal abbozz ta’ regolament speċifiku; dawn ir-regolamenti delegati jkunu maħsuba mill-atti ta’ implimentazzjoni li l-Kummissjoni se tadotta prinċipalment taħt ftit kontroll mill-Istati Membri. It-test baqa’ mingħajr tibdiliet fil-verżjoni finali adottata mill-Konferenza Intergovernattiva fil-laqgħa tal-Kunsill Ewropew tas-17/18 ta’ Ġunju 2004.[18] It- tkabbir ta’ l-Unjoni Ewropea seħħ fl-1 ta’ Mejju 2004. Wara l-Konklużjonijiet fis- Summit ta’ Kopenħagen ta’ Diċembru 2002, fil-25 ta’ Frar 2003 il-Kummissjoni adottat miżuri[19] li jagħtu stat attiv ta’ osservatur lil għaxar stati aderenti. Dan beda japplika mill-ġurnata ta’ wara l-firma tat-Trattat ta’ l-Adeżjoni fis-16 ta’ April 2003.[20] Taħt dan il-ftehim, rappreżentanti mill-istati aderenti kienu mistiedna f’bosta mill-kumitati tal-komitoloġija; kellhom il-possibilità jesprimu l-opinjonijiet tagħhom dwar il-kwistjonijiet diskussi fil-laqgħat iżda ma kellhom l-ebda dritt jieħdu sehem fil-votazzjoni dwar l-abbozz tal-miżuri ta’ implimentazzjoni. Għat-tliet pajjiżi kandidati li fadal (il-Bulgarija, ir-Rumanija u t-Turkija), il-parteċipazzjoni kompliet tkun organizzata fuq il-bażi tal-“Komunikazzjoni mill-Kummissjoni lill-Kunsill dwar il-parteċipazzjoni ta’ pajjiżi kandidati fi programmi, aġenziji u kumitati tal-Komunità”.[21] Tul is-sena ta’ rrappurtar, l-għaxar pajjiżi aderenti kienu rrappreżentati approssimattivament f’186 minn total ta’ 256 kumitati. 2. DESKRIZZJONI ORIZZONTALI TA’ L-ATTIVITAJIET 2.1 Numru ta ’ kumitati u tipi ta’ proċeduri Huwa mportanti li ssir distinzjoni bejn il-kumitati tal-komitoloġija, fuq naħa, u entitajiet oħra, b’mod partikolari “gruppi ta’ esperti” imwaqqfa mill-Kummissjoni innifisha, fuq in-naħa l-oħra. Dawn ta’ l-aħħar huma kkonċernati bil-preparazzjoni u t-twettiq ta’ politiki, waqt li l-kumitati tal-komitoloġija huma involuti fil-kuntest ta’ l-implimentazzjoni ta’ l-atti leġiżlattivi. Ir-rapport preżenti jiffoka esklussivament fuq il-kumitati tal-komitoloġija. In- numru tal-kumitati tal-komitoloġija kien ikkalkulat skond is-settur ta’ l-attività (Tabella I) sal-31.12.2003. Il-figuri għas-sena ta’ qabel (hekk kif kienu sal-31.12.2002) huma mogħtija għall-komparazzjoni. TABELLA I – numru totali ta ’ KUMITATI Settur tal-Politika | 2002 | 2003 | Intrapriża (ENTR) | 31 | 33 | Xogħol u Affarijiet Soċjali (EMPL) | 8 | 8 | Agrikoltura (AGRI) | 29 | 30 | Trasport/Enerġija/Networks Trans-Ewropej (TREN) | 39 | 45 | Ambjent (ENV) | 35 | 35 | Riċerka (RTD) | 8 | 2 | Soċjetà ta’ l-Informazzjoni (INFSO) | 13 | 13 | Sajd (FISH) | 3 | 3 | Suq Intern (MARKT) | 11 | 12 | Politika Reġjonali (REGIO) | 2 | 2 | Unjoni tat-Tassazzjoni u tad-Dwana (TAXUD) | 9 | 9 | Edukazzjoni u Kultura (EAC) | 6 | 7 | Saħħa u Protezzjoni tal-Konsumatur (SANCO) | 22 | 13* | Ġustizzja u Affarijiet Interni (JAI) | 7 | 7 | Relazzjonijiet Esterni (RELEX) | 2 | 3 | Kummerċ (TRADE) | 12 | 13 | Tkabbir (ELARG) | 2 | 2 | Għajnuna għall-Ewropa (AIDCO) | 8 | 8 | Għajnuna Umanitarja (ECHO) | 1 | 1 | Statistika (ESTAT) | 6 | 7 | Baġit (BUDG) | 1 | 2 | Uffiċċju kontra l-Frodi (OLAF) | 1 | 1 | TOTAL | 256 | 256 | Il-figuri juru l-importanza relativa tal-komitoloġija fl-attivitajiet fid-diversi setturi tal-politika. It-Trasport/Enerġija (45), l-Ambjent (35), l-Intrapriża (33) u l-Agrikoltura (30) għandhom l-akbar numru ta’ kumitati. Dawn is-setturi tal-politika waħedhom, b’143 minn total ta’ 256 kumitati, jagħmlu aktar min-nofs tal-kumitati. Il-Kummissjoni tkompli bl-isforzi tagħha sabiex tnaqqas iż-żieda fin-numru ta’ kumitati. B’hekk, in-numru ta’ kumitati fl-2003 huwa stabbli meta kkomparat ma’ l-2002. Waqt li l-leġiżlatur f’xi oqsma tal-politika b’attivitajiet miżjuda (jiġifieri fil-qasam tat-Trasport u l-Enerġija) stabbilixxa kumitati ġodda, f’setturi oħra tal-politika n-numru naqas bħala konsegwenza tar-ristrutturazzjoni tal-qafas legali (ara, per eżempju, is-Saħħa u l-Protezzjoni tal-Konsumatur u r-Riċerka). Il-kumitati tal-komitoloġija jistgħu jkunu klassifikati skond it-tip ta’ proċedura taħt liema jaħdmu (proċedura konsultattiva, proċedura ta’ tmexxija, proċedura regolatorja, u proċedura ta’ salvagwardja – ara t- Tabella II ). Għal parti mis-sena 2003, il-proċeduri tal-komitoloġija ta’ l-1987 baqgħu japplikaw sad-dħul fis-seħħ tar-“regolamenti ta’ allinjament” (ara t-Taqsima 1.2 hawn fuq). Il-varjanti differenti meta mqabbla mal-proċeduri tal-komitoloġija ta’ l-1987 (IIa u IIb, IIIa u IIIb) huma magħduda flimkien mat-tipi ta’ proċeduri ġodda korrispondenti kif preskritt fid-Dikjarazzjoni Nru 2 dwar l-implimentazzjoni tad-Deċiżjoni tal-Kunsill 1999/468/KE.[22] Peress illi ċerti kumitati japplikaw proċeduri multipli (li jvarjaw mill-proċedura konsultattiva sal-proċedura regolatorja, flimkien mal-proċedura ta’ salvagwardja), huma ġew distinti mill-kumitati li jaħdmu skond proċedura unika. TABELLA II – NUMRU TA’ KUMITATI SKOND IL-PROċEDURA (2003) Tip ta’ proċedura | Kumitati li jaħdmu taħt diversi proċeduri | Konsultattiva* | Tmexxija( | Regolatorja* | Salvagwardja | ENTR | 9 | 4 | 18 | - | 2 | EMPL | 1 | - | 3 | - | 4 | AGRI | - | 23 | 4 | - | 3 | TREN | 7 | 12 | 21 | 1 | 4 | ENV | 3 | 6 | 26 | - | - | RTD | - | 1 | - | - | 1 | INFSO | 1 | 3 | 3 | - | 6 | FISH | 1 | - | - | 2 | MARKT | 2 | 4 | 6 | - | - | REGIO | - | 1 | - | - | 1 | TAXUD | 1 | 4 | 4 | - | - | EAC | 1 | - | - | - | 6 | SANCO | 1 | - | 7 | - | 5 | JAI | 1 | - | 1 | - | 5 | RELEX | 1 | 1 | - | - | 1 | TRADE | 2 | 3 | 2 | - | 6 | ELARG | - | 1 | - | 1 | - | AIDCO (incl. DEV) | - | 6 | 2 | - | - | ECHO | - | - | - | - | 1 | ESTAT | - | 4 | 1 | - | 2 | BUDG | 1 | - | 1 | - | - | OLAF | - | - | 1 | - | - | TOTAL | 31 | 74 | 100 | 2 | 49 | ( Inklużi, rispettivament, il-proċeduri I, II u III skond id-Deċiżjoni tal-Kunsill 87/373/KE. Il-figuri jindikaw illi kważi nofs il-kumitati (100 minn 256) jaħdmu esklussivament taħt il-proċedura regolatorja, segwiti min-numru konsiderevolment żgħir ta’ kumitati li jaħdmu esklussivament taħt il-proċedura tat-tmexxija (74). Id-diviżjoni skond is-settur tal-politika juri illi l-użu ta’ tliet tipi ta’ proċeduri jvarja minn settur ta’ politika għall-ieħor. Madanakollu, f’xi setturi tal-politika, wieħed jinnota d-dominanza ta’ waħda mill-proċeduri: it-Trasport/Enerġija u l-Ambjent jaħdmu b’numru kbir ta’ kumitati li jiffunzjonaw taħt il-proċedura regolatorja, waqt li l-Agrikoltura taħdem b’numru kbir ta’ kumitati li jiffunzjonaw taħt il-proċedura tat-tmexxija. 2.2 Numru ta’ laqgħat In-numru ta’ kumitati ma huwiex l-uniku indikatur ta’ attività fuq il-livell tal-komitoloġija. In- numru ta’ laqgħat li saru fl-2003 jirrifletti l-intensità tax-xogħol in ġenerali, fuq livell settorjali u f’kumitati individwali ( Tabella III ). TABELLA III – NUMRU TA’ LAQGħAT 2002 | 2003 | 2002 | 2003 | ENTR | 44 | 59 | EAC | 19 | 23 | EMPL | 17 | 17 | SANCO | 109 | 101 | AGRI | 352 | 322 | JAI | 28 | 21 | TREN | 23 | 44 | RELEX | 1 | 5 | ENV | 49 | 54 | TRADE | 37 | 32 | RTD | 46 | 50 | ELARG | 7 | 8 | INFSO | 36 | 31 | AIDCO | 40 | 35 | FISH | 25 | 25 | ECHO | 10 | 10 | MARKT | 25 | 38 | ESTAT | 15 | 17 | REGIO | 12 | 12 | BUDG | 5 | 6 | TAXUD | 106 | 113 | OLAF | 1 | 1 | Bħal fis-sena 2002, l-Agrikoltura tiddomina (bi 322 laqgħat), peress illi t-tmexxija tad-diversi swieq agrikoli teħtieġ laqgħat ta’ spiss. Hija segwita mill-Unjoni tat-Tassazzjoni u tad-Dwana (b’113 laqgħat) u s-Saħħa u l-Protezzjoni tal-Konsumatur (b’101 laqgħat) – li huwa responsabbli, fost affarijiet oħra, mis-sigurtà fl-ikel – u grupp ta’ setturi oħra, bħall-Intrapriża, l-Ambjent u r-Riċerka, fejn in-numru ta’ laqgħat huwa bejn 50 sa 70. 2.3 Numru ta’ opinjonijiet u strumenti Kif introdott fir-rapport preċedenti, ir-rapport preżenti jagħti figuri globali ta’ l- opinjonijiet formali ppreżentati mill-kumitati[23] u l- istrumenti sussegwenti (i.e. miżuri ta’ implimentazzjoni = atti legali, deċiżjonijiet amministrattivi) adottati mill-Kummissjoni. Dawn il-figuri jiddeskrivu l- isforz konkret tal-kumitati ( Tabella IV ). In-numru totali ta’ opinjonijiet ippreżentati mill-kumitati fl-2003 kien 2,981 (imqabbel ma’ 3,610 fl-2002); in-numru ta’ strumenti adottati mill-Kummissjoni kien ta’ 2,768 (imqabbel ma’ 3,077 fl-2002). Iż-żewġ indikaturi juru li kien hemm kwantitattivament “ output ” daqxejn inqas importanti fis-sena tar-rappurtar, meta mqabbel mal-perijodu preċedenti. TABELLA IV – NUMRU TA’ OPINJONIJIET U STRUMENTI (2003) Opinjonijiet | Strumenti | Opinjonijiet | Strumenti | ENTR | 395 | 352 | EAC | 97 | 47 | EMPL | 16 | 0 | SANCO | 392 | 392 | AGRI | 1.413 | 1.413 | JAI | 13 | 7 | TREN | 30 | 24 | RELEX | 4 | 4 | ENV | 39 | 31 | TRADE | 66 | 55 | RTD | 74 | 60 | ELARG | 83 | 90 | INFSO | 34 | 21 | AIDCO | 164 | 153 | FISH | 19 | 9 | ECHO | 42 | 42 | MARKT | 10 | 8 | ESTAT | 26 | 18 | REGIO | 29 | 7 | BUDG | 1 | 1 | TAXUD | 34 | 34 | OLAF | 0 | 0 | In-numru kbir ta’ strumenti adottati f’ċerti setturi tal-politika – Agrikoltura (1,413), is-Saħħa u l-Protezzjoni tal-Konsumatur (392) u l-Intrapriża (352) – għal darba oħra jirriflettu l-intensità tax-xogħol delegat lill-Kummissjoni f’dawn l-oqsma permezz tal-proċeduri tal-komitoloġija.[24] [1] L-Anness huwa ppreżentat bħala working paper tal-ħaddiema tal-Kummissjoni. [2] ĠU L 184, tas-17.07.1999, p. 23. [3] ĠU L 197, tat-18.07.1987, p. 33. [4] ĠU C 203, tas-17.07.1999, p. 1. [5] KUMM (2001) 789 finali, adottat fis-27.12.2001. [6] Ir-Regolamenti tal-Kunsill (KE) Nru 806/2003 (ĠU L 122, tas-16.05.2003, p. 1) u Nru 807/2003 (ĠU L 122, tas-16.05.2003, p. 36) ta’ l-14.4.2003 li jadattaw għad-Deċiżjoni 1999/468/KE id-dispożizzjonijiet dwar il-kumitati li jassistu lill-Kummissjoni fl-eżerċizzju tal-poteri tagħha ta’ implimentazzjoni stabbiliti fl-istrumenti tal-Kunsill adottati skond il-proċedura ta’ konsultazzjoni (maġġoranza kwalifikata/unanimità), ir-Regolament tal-Kunsill (KE) Nru 1105/2003 (ĠU L 158, tas-27.06.2003, p. 3) tas-26.5.2003 li jemenda r-Regolament (KE) Nru 1260/1999 li jistabbilixxi dispożizzjonijiet ġenerali dwar il-Fondi Strutturali (proċedura ta’ approvazzjoni) u r-Regolament (KE) Nru 1882/2003 tal-Parlament Ewropew u tal-Kunsill (ĠU L 284, tal-31.10.2003, p. 1) tad-29.9.2003 li jadattaw għad-Deċiżjoni tal-Kunsill 1999/468/KE id-dispożizzjonijiet dwar il-kumitati li jassistu lill-Kummissjoni fl-eżerċizzju tal-poteri ta’ implimentazzjoni tagħha stipulati fl-istrumenti soġġetti għall-proċedura msemmija fl-Artikolu 251 tat-Trattat tal-KE (kodeċiżjoni). [7] ĠU C 225, tat-08.08.2000, p. 2. [8] ĠU C 38, tas-06.02.2001, p.3. Wara numru ta’ emendi għall-approvazzjoni mill-Kummissjoni u reviżjoni lingwistika, ir-regoli ta’ proċedura standard se jkunu ppubblikati mill-ġdid fil-Ġurnal Uffiċċjali. [9] Ara l-indirizz ta’ l-internet: http://europa.eu.int/comm/secretariat_general/regcomito/registre.cfm?CL=en Ir-reġistru jkopri d-dokumenti sa mill-bidu tas-sena 2003. [10] ĠU L 145, tal-31.05.2001, p. 43. [11] ĠU L 256, tal-10.10.2000, p. 19. Il-ftehim jieħu post ċertu ftehimiet preċedenti: il-Ftehim Plumb/Delors ta’ l-1988, il-Ftehim Samland/Williamson ta’ l-1996 u l-“modus vivendi” ta’ l-1994. [12] L-abbozzi l-ewwel jintbagħtu quddiem il-laqgħa tal-kumitat u, jekk ikunu emendati sostanzjalment waqt il-laqgħa, jerġgħu jintbagħtu wara. [13] Dan l-istrument bażiku nnifsu kellu wkoll ikun adottat taħt il-proċedura ta' kodeċiżjoni (Artikolu 251 tat-Trattat) bejn il-Kunsill u l-Parlament Ewropew. [14] Proposta għal Deċiżjoni tal-Kunsill li temenda d-Deċiżjoni 1999/468/KE li tistabbilixxi l-proċeduri għall-eżerċizzju tal-poteri ta’ implimentazzjoni konferiti fuq il-Kummissjoni (KUMM (2002) 719 finali, adottati fil-11.12.2002. [15] Riżoluzzjoni adottata fit-2.9.2003 (P5-TA(2003)0352), ibbażata fuq ir-rapport ta’ R. CORBETT. [16] KUMM(2004) 324 finali, datat it-22.4.2004. [17] Abbozz ta’ Trattat li jistabbilixxi Kostituzzjoni għall-Ewropa, ippreżentat fil-laqgħa tal-Kunsill Ewropew f’Thessaloniki, l-20.6.2003, Artikoli I-35 u I-36 [18] Ara l-verżjoni konsolidata provviżorja ta’ l-abbozz tat-Trattat li jistabbilixxi Kostituzzjoni għall-Ewropa, dokument CIG 86/04, datat il-25.6.2004. [19] Dokument tal-Kummissjoni C(2003)341/3. [20] LEJN UNJONI IKBAR, Strategy Paper u Rapport tal-Kummissjoni Ewropea dwar il-progress lejn is-sħubija minn kull pajjiż kandidat (9.10.2002), KUMM(2002) 700 finali, ara l-punt 3.3 (p. 25). [21] KUMM(1999) 710 finali, adottat fl-20.12.1999. * B’differenza mis-sena preċedenti, l- Istanding Committee dwar il-Katina Alimentari u l-Benessri ta’ l-Annimali bid-disa’ taqsimiet u sub-taqsimiet tagħha hija kkunsidrata bħala kumitat wieħed, wara d-dħul fis-seħħ tar-regolament Nru 178/2002, ĠU L 31, ta’ l-1.2.2002, p. 1. [22] ĠU C 203, tas-17.07.1999, p. 1. Dan ifisser: Il-Varjant I flimkien mal-proċedura konsultattiva, il-varjanti IIa u IIb flimkien mal-proċedura tat-tmexxija u l-varjanti IIIa u IIIb flimkien mal-proċedura regolatorja. [23] Inklużi opinjonijiet favorevoli, mhux favorevoli u l-ebda opinjoni, wara vot formali fil-każ tal-proċeduri regolatorji u tat-tmexxija. [24] Madanakollu, ta’ min jinnota illi n-numru ta’ strumenti adottati biss ma jindikax l-importanza politika, ekonomika jew finanzjarja tad-deċiżjonijiet meħuda.